《以郿绦赠晁掾》
宋代·刘跂

握手喜相逢，何以赠契阔。解我郿县墨丝绦，系君南海谷皮褐。

郿君欢爱君勿忘，祝君玄发如许长。带围莫作沈家令，腰腹须称东平王。

秖忧道人骨相发，王涂骎骎弦上筈。金玺盭绶丙丁文，鱼须宝笏搢锦绅。

此时此绦亦相尚，参禅问道裴丞相。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。